(ସତ୍ୟପାଠ ବ୍ୟୁରୋ) ନୂଆଦିଲ୍ଲୀଃ 6 ମାସ ପରେ ଘରୁ ବାହାରି ପାରିବେ ନାହିଁ ମୋଦି । ମୋଦିଙ୍କୁ ବାଡ଼ି ଧରି ପିଟିବେ ଯୁବପିଢ଼ି । ଦିଲ୍ଲୀ ବିଧାନସଭା ନିର୍ବାଚନ ପ୍ରଚାର ବେଳେ ମୋଦିଙ୍କୁ ଟାର୍ଗେଟ କରି ଏଭଳି କହିଛନ୍ତି ରାହୁଲ ଗାନ୍ଧି ।
ଦିଲ୍ଲୀ ନିର୍ବାଚନ ପାଇଁ ହୌଜକାଜି ଅଂଚଳରେ ନିର୍ବାଚନୀ ପ୍ରଚାର ବେଳେ ବେକାରି ସମସ୍ୟା ନେଇ ମୋଦିଙ୍କୁ ଘେରିଛନ୍ତି ରାହୁଲ। ରାହୁଲ କହିଛନ୍ତି ଏବେ ଭାଷଣ ଦେଉଥିବା ନରେନ୍ଦ୍ର ମୋଦି, ୬ମାସ ପରେ ଘରୁ ବାହାରି ପାରିବେନାହିଁ । ଭାରତର ଯୁବପୀଢୀ ତାଙ୍କୁ ବାଡିରେ ମାରିବେ ଏବଂ ବୁଝାଇ ଦେବେ ଯେ ରୋଜଗାର ବିନା ଦେଶ ଆଗକୁ ବଢି ପାରିବନାହିଁ ।
ସେପଟେ ରାହୁଲ ଗାନ୍ଧୀଙ୍କ ଏଭଳି ବୟାନ ଉପରେ ନିଜର ପ୍ରତିକ୍ରିୟା ରଖିଛନ୍ତି ନରେନ୍ଦ୍ର ମୋଦି। ଆଜି ଲୋକସଭାରେ ରାଷ୍ଟ୍ରପତିଙ୍କ ଅଭିଭାଷଣ ଉପରେ ଧନ୍ୟବାଦ ପ୍ରସ୍ତାବ ବେଳେ ମୋଦି କହିଛନ୍ତି, ଏବେ ମୁଁ ସୂର୍ଯ୍ୟ ନମସ୍କାର କରିବାର ସଂଖ୍ୟା ବଢ଼ାଇବି। ମାଡ଼ ଖାଇବା ପୂର୍ବରୁ ମୋ ପିଠିକୁ ମଜବୁତ୍ କରିବି। ୬ମାସ ମଧ୍ୟରେ ମୋତେ ମାଡ଼ ହେବ ବୋଲି ମୁଁ ଶୁଣିଛି। ଯାହା ପାଇଁ ମୋତେ ପ୍ରସ୍ତୁତ ରହିବାକୁ ପଡ଼ିବ। ୨୦ବର୍ଷ ହେଲାଣି ମୁଁ ବିରୋଧିଙ୍କ ଗାଳି ଶୁଣି ଶୁଣି ନିଜକୁ ଗାଳିପ୍ରୁଫ୍ କରି ସାରିଛି। ଏବେ ଲୋକମାନଙ୍କ ମାଡ଼ ଖାଇବା ପାଇଁ ମୁଁ ମୋ ପିଠିକୁ ପୂର୍ବ ଅପେକ୍ଷା ଅଧିକ ମଜବୁତ୍ କରିବି।
